《我行》
宋代·刘弇

我行适东陂，野色若可搴。问津初无从，强驱良苦鞭。

三𤃩贮初潦，冉冉吞吴天。故垒何峥嵘，荒凉非昔年。

虹腰截海堰，蜃气嘘窑烟。霜封百草乾，回风时飙然。

狐兔死欲尽，饥鹰空老拳。村深行人稀，落日下乌鸢。

败荷古毳衲，野菊金连钱。羁怀自骚屑，节物惊徂迁。

投暮僧舍中，谁者同留连。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。